Златарица

Злата̀рица е град, разположен в област Велико Търново, Северна България. Градът е административен център на община Златарица.

География 
Град Златарица се намира на 15 km югоизточно от град Велико Търново, на 12 km северно от град Елена и на около 45 km североизточно от град Габрово. Разположен е в Предбалкана, в Старопланинската геоморфоложка област, с надморска височина около 100 метра. От юг на север през града преминава река Златаришка, която е десен приток на река Веселина.

История 
Близо до град Златарица са открити три селищни могили, възникнали през средния неолит и са продължили съществуването си през ранния и средния халколит. В тях са намерени дребни оръдия на труда.

През 1923 година край Златарица (тогава село) е открито съкровище от 400 електронови монети на Мануил I Комнин, Исак II Ангел и Андроник I Комнин. То е било е укрито в края на XII век.

По времето на султан Мехмед IV (1648 – 1687) землището на Златарица е сред тези, които остават вакъф на султанската майка (валиде ханъм), приходите от които са предназначени за издръжката на свещената джамия и училището в Юскюдар.

Селището възниква през 14 век. Още след Освобождението на България от османска власт Златарица съществува като самостоятелна административна единица. Сто години по-късно с Указ № 2295 на МС, публикуван в ДВ бр. 101 от 1978 година, градът отново се обособява като община в бившия Великотърновски окръг с център Златарица. Селищата от общината са създадени още преди Освобождението – през Втората българска държава. Името на град Златарица е свързано с добиването на златоносен пясък от реката.

Политика

Кметове 

Кметове на Златарица след 1989 година:

Образование 

В град Златарица функционират две средни училища (СУ „Св. св. Кирил и Методий“ и ПГМСС „Никола Златарски“), едно читалище (Читалище „Развитие 1885“) и една детска градина (ЦДГ „Славейче“).

Транспорт 
Златарица е свързвана със съседните общини Велико Търново, Горна Оряховица, Лясковец и Елена чрез удобна пътна мрежа. Редовни автобусни линии се поддържат по направления Велико Търново, Горна Оряховица, Елена и населените места в общината.

От 1949 година града има железопътна линия, свързваща го с Лясковец и Горна Оряховица, през 1974 година е построен и участъкът Златарица-Елена. През 2002 г. пътническото движение по линията е преустановено със заповед на Правителството. През 2003 г. линията е закрита като нерентабилна с постановление на Министерски съвет.

Спорт 
През годините град Златарица е развивал различни спортове, като футбол, борба, хандбал, тенис на маса, лека атлетика и др. Съществуващата спортна база е остаряла и амортизирана.

Градът има местен футболен отбор на име ФК Ботев 1921, който до 2014 г. играе в ОФГ Велико Търново. Техен стадион е 23-ти септември. След 2014 г. клубът не развива дейност и отказва участие в шампионата поради липса на състезатели и средства.

През 80-те години на 20 век градът има и отбор по мотобол.

Забележителности 
 Читалище „Развитие“, разполагащо с два киносалона и библиотека.
 Исторически музей
 Църква „Свети Никола“, обявена заради своите стенописи, икони и архитектура за паметник на културата.
 В СУ „Св. св. Кирил и Методий“ се помещава Музеят на етносите, в който са изложени сечива, оръдия на труда, носии и др. характерни предмети за различните етноси на територията на общината – българи, цигани, власи и турци.

Редовни събития 
 9 май – празник на града от 1997 г. и храмов празник на църква-храм „Св. Николай“
 11 май – празник на СОУ „Св. св. Кирил и Методий“
 24 май – събор на града.
 3 септември – Ден на градинарската чорба

Личности

Родени в Златарица 
 Никола Златарски (1823 – 1875) – български просветен деец
 Иван Мешеков – литературен критик
 Димитър Стоянков (бай Митьо) – народен лечител, посмъртно удостоен със званието „почетен гражданин“ на града.
 Стефан Самсиев (1932 – 2009) – актьор, ръководи Музикално-драматичния театър „Константин Кисимов“ почти 15 години – от 15 август 1976 г. до 1 септември 1991 г.
 Михаил Ганев – световен шампион за юноши и световен шампион за мъже по свободна борба, „почетен гражданин“ на града.
 Светлозар Савов – състезател по ММА (свободни боеве)
 Стефан Василев (р. 1955), генерал-лейтенант
 Никола Матев (1911 – ?), български политик от БКП

Галерия

Източници и бележки

Външни препратки 

 Стар сайт на Община Златарица
 Актуален сайт на Община Златарица
 Местоположение – Уикимапия